בס"ד, ניסן תשע"ח  **דף מקורות לעיון ולהעמקה, הרב אודי שורץ**

הוריות דף י', מהלכות נשיאות ושררה

**א. שררה שהיא עבדות**

***א1. הנהגת הציבור***

1. **הוריות, דף י':** " וינגע ה' את המלך ויהי מצורע עד יום מותו וישב בבית החפשית ויותם בן המלך על הבית. מדקאמר בבית החפשית, מכלל דעד השתא עבד הוה ... אמר להם: כמדומין אתם ששררה אני נותן לכם? עבדות אני נותן לכם, שנאמר: וידברו אליו לאמר אם היום תהיה עבד לעם הזה".
2. **רש"י שם:** "עבדות אני נותן לכם - שהשררות עבדות הוא לו לאדם לפי שמוטל עליו עול רבים".
3. **מלכים א' י"ב:** (ו) וַיִּוָּעַץ הַמֶּלֶךְ רְחַבְעָם אֶת הַזְּקֵנִים אֲשֶׁר הָיוּ עֹמְדִים אֶת פְּנֵי שְׁלֹמֹה אָבִיו בִּהְיֹתוֹ חַי לֵאמֹר אֵיךְ אַתֶּם נוֹעָצִים לְהָשִׁיב אֶת הָעָם הַזֶּה דָּבָר: (ז) וידבר וַיְדַבְּרוּ אֵלָיו לֵאמֹר אִם הַיּוֹם תִּהְיֶה עֶבֶד לָעָם הַזֶּה וַעֲבַדְתָּם וַעֲנִיתָם וְדִבַּרְתָּ אֲלֵיהֶם דְּבָרִים טוֹבִים וְהָיוּ לְךָ עֲבָדִים כָּל הַיָּמִים: (ח) וַיַּעֲזֹב אֶת עֲצַת הַזְּקֵנִים אֲשֶׁר יְעָצֻהוּ וַיִּוָּעַץ אֶת הַיְלָדִים אֲשֶׁר גָּדְלוּ אִתּוֹ אֲשֶׁר הָעֹמְדִים לְפָנָיו: (ט) וַיֹּאמֶר אֲלֵיהֶם מָה אַתֶּם נוֹעָצִים וְנָשִׁיב דָּבָר אֶת הָעָם הַזֶּה אֲשֶׁר דִּבְּרוּ אֵלַי לֵאמֹר הָקֵל מִן הָעֹל אֲשֶׁר נָתַן אָבִיךָ עָלֵינוּ: (י) וַיְדַבְּרוּ אֵלָיו הַיְלָדִים אֲשֶׁר גָּדְלוּ אִתּוֹ לֵאמֹר כֹּה תֹאמַר לָעָם הַזֶּה אֲשֶׁר דִּבְּרוּ אֵלֶיךָ לֵאמֹר אָבִיךָ הִכְבִּיד אֶת עֻלֵּנוּ וְאַתָּה הָקֵל מֵעָלֵינוּ כֹּה תְּדַבֵּר אֲלֵיהֶם קָטָנִּי עָבָה מִמָּתְנֵי אָבִי: (יא) וְעַתָּה אָבִי הֶעְמִיס עֲלֵיכֶם עֹל כָּבֵד וַאֲנִי אוֹסִיף עַל עֻלְּכֶם אָבִי יִסַּר אֶתְכֶם בַּשּׁוֹטִים וַאֲנִי אֲיַסֵּר אֶתְכֶם בָּעַקְרַבִּים:
4. **הנצי"ב, פירוש "רינה של תורה" על שיר השירים, ה' ג':** "והנה עוזיהו המלך גם בעת שנצטרע לא ירד מכבודו מאומה, ויותם בנו המנהיג המלוכה ע"ש אביו, אלא שהוא נפטר מלעשות לטובת העם, ועל זה כתיב שישב בית החפשית, וזה הפרט ידעו ר"א חסמא וריב"ג שאינו אלא עבדות, מה שהיה עד כה מוכרח לעבוד אותם, ועתה נעשה חפשי מעבודה זו, אבל על הדבר השני חששו שיהיו מוכרחים לתבוע את כבודם, על זה השיב ר"ג שגם זה אינו אלא עבדות, והביא המקרא דכתיב אם היום תהיה עבד לעם הזה ועבדתם ועניתם דברים טובים, והאי ועבדתם אינו מובן לכאורה, אלא ה"פ שזקניו אמרו לו שני דברים של חכמה. אחד שהיום יהיה עבד לעם הזה להיות נכנע למלאות רצונם. שני, ועבדתם היינו בשעה שתנהיג שררה על הצבור יהא בתורת עבדות, והבחינה על זה יהא ועניתם דברים טובים, דברי פיוס על מה שהוא נוהג בשררה, ובזה יהא ניכר שאינו חפץ מצד עצמו, אלא לטובת הצבור, אמנם עבודה קשה היא ודרך הצדיק לברוח ממנה".
5. **סנהדרין, דף ח':** "כתיב ואצוה את שפטיכם בעת ההיא וכתיב ואצוה אתכם בעת ההיא. אמר רבי אלעזר אמר רבי שמלאי: אזהרה לציבור שתהא אימת דיין עליהן. ואזהרה לדיין שיסבול את הציבור. עד כמה? אמר רבי חנן ואיתימא רבי שבתאי: כאשר ישא האמן את הינק".
6. **סנהדרין, דף צ"ב:** "אמר רבי אלעזר: כל פרנס שמנהיג את הצבור בנחת - זוכה ומנהיגם לעולם הבא, שנאמר כי מרחמם ינהגם ועל מבועי מים ינהלם".
7. **אבות, א' י':** "שמעיה ואבטליון קבלו מהם שמעיה אומר אהוב את המלאכה ושנא את הרבנות".
8. **תפארת ישראל שם:** "ושנא את הרבנות. ר"ל ואם נדחקת להתפרנס מחכמתך, ומינו אותך לרב, עכ"פ תשנא מלהתרברב על צאן מרעיתך, תנהלם ברחמים כאב לבניו ולא כאדון הרודה בעבדיו, דלא לכך המנוך עליהם, וכמו שאמר ר"ג [הוריות ד"י ע"א] כלום שררות אני נותן לכם, עבדות אני נותן לכם, וכל המתגאה הוא כעובד עבודה זרה, ופרנס המתגאה על הצבור עונו חמור מאד נגד הקדוש ברוך הוא".
9. **פירוש רוח חיים לגר"ח מולוז'ין שם:** "ועל דרך צחות יתפרש "אהוב את המלאכה" נמשך אל הרבנות והיינו מלאכת הרבנות יאהב והוא הלימוד והבקיאות בהוראה, ולשנוא את הרבנות והתרברבות בעצם. ובעוונותינו הרבים עתה הדבר להיפוך – אוהבים הרבנות ושונאים מלאכתה".
10. **רש"ר הירש, פרשת קרח:** "לעבד את עבדת משכן ה' ולעמד לפני העדה לשרתם - ... יחד עם זה הרי זו גם עבודה בשירות האומה והם עומדים על ידי כך לפני העדה לשרתם, לעשות את מה שמוטל, לאמיתו של דבר, על כלל האומה. על פי המחשבה היהודית הרי משרה ציבורית מכבדת את בעליה מפני שיש בה משום "עבודת הכלל". נושא המשרה איננו שולט באחרים אלא הוא משועבד להם; אין הוא נוטל "שררה" אלא "עבדות" (הוריות י ע"א). הכבוד של "עבודה" ציבורית תלוי בכך, שהיחיד חדור ברעיון הכלל ומטרותיו והוא מפרנס את מטרות הציבור ברוח הכלל ומנקודת מבטו".
11. **הראי"ה קוק, עולת ראיה ב':** "ישמח משה במתנת חלקו כי עבד נאמן קראת לו – משרת הנהגת הציבור נקראת עבדות, מצד התוכן החומרי של צרכי הציבור, ונקראת גם שררות מצד עול התורה והמצוות המוטל עליו בזה, שהוא תפארת מן האדם. ומשה רבינו ע"ה צדקת ה' עשה לקרבם לעבודת ה' ביראה ודבקות התורה והמצוה, ומשפטיו עם ישראל בעניינים הנוגעים לצרכי גופם. על כן ישמח משה במתנת חלקו כי עבד נאמן קראת לו לעסוק הרבה בצרכי הגוף של ישראל להוריד את המן ולהגיז את השליו. וכליל תפארת בראשו נתתו לו בשררות התורה ועבודת הקודש ללמד העם דעת ה' ".

***א2. העבדות שברבנות – היבטים הלכתיים***

1. **שו"ת חתם סופר, או"ח י"ג:** "בנידון רבנות דמדינה שעפ"י הד"ת ראוי שימלא בן מקום אביו ... אמנם הנוגע מזה לדינא קושטא קאמינא כי עד היום הזה כבר באו לפני איזה מעשים בענין כזה והוריתי הלכה למעשה שאין קדימה לבן אם יש אחר טוב ממנו וכ"ש שהציבור חפצים באחר ... ואמנם היום חזרתי ועיינתי בזה, דודאי נשיא התורה בזמן חז"ל היה כעין מינוי קדושה לבד לא שירות וזה איננו בירושה, אך עכשיו הוא כמשועבד לקהל לעשות צרכיהם בשכר ולא גרע מש"ץ ואטו מפני שהוא ג"כ שר בתורה מגרע גרע, הרי קמן דמהלל ואילך אף על פי שהיה נשיא תורה מ"מ כיון דפתיך בהו ג"כ זכר למלכות ב"ד ירשו בניהם ה"נ דכוותיה ... אך מ"מ בענין רבנות דמדינה שעיקרו שיהי' גדול מכל רבני המדינה ושישאלו ממנו ועל פיו יצאו ויבואו, ואם איננו גדול מהם בודאי לא יועיל ירושת אבותיו ואי גדול מכולם אזי אפילו איכא בעלמא גדול מזה מ"מ זכות אבותיו יעמדו לו להקדימו".
2. **שו"ת אורח משפט, חושן משפט כ"א:** "בדין רב שקבל כתב רבנות מאיזה קהילה אחרי שכבר נגמר זמן התקשרותו עם בני עדתו הישנה, אם בני העיר הישנה רשאים לעכבו שיחזור בו וישאר אצלם, ואם הוא רשאי לציית להם. עיקר הדין הוא מהא דאמר רב (בב"מ י' ודף ע"ז וב"ק קט"ז) פועל יכול לחזור אפילו בחצי היום מטעם עבדי הם ולא עבדים לעבדים, ה"נ נראה אף על פי שנכתב הכתב רבנות על משך זמן מ"מ יכול לחזור בו ... אמנם אין זה דבר ברור לע"ד שרבנות תחשב שכירות כדין שכיר יום ... מה שא"כ ברבנות שאנו יודעים שיש הרבה זמן פנוי, אפילו אמר השכירות על הזמן, מ"מ אנו יודעים שלא שיעבד גופו שיהי' עובד תמיד כל היום כעבד, רק שכל ענין מעניני דת ודין שיזדמן יזדקק לו, נמצא ששיעבודו אינו כ"א קבלנות ממש ...

ולבד זה יש מקום לומר שברבנות לא שייך חזרה מטעם עבדי הם, עפ"ד הסמ"ע בה' שותפין קע"ו סקנ"א דה"ט דשותפין הם משועבדים זה לזה, ואינם יכולים לחזור בהם מטעם עבדי הם דל"ש עבדי הם כ"א כשהוא משועבד לחבירו וחבירו אינו משועבד לו כלל, אבל שותפין שהם עבדים זל"ז אין כאן משום עבדי הם ... ואם כן יש לומר ברב עם הציבור, שישנם גם על הציבור כמה עניני עבדות שמשתעבדים לרבם, נוסף על סתם ת"ח, ומחוייבים לשמוע לדבריו בכל הנהגות הקהילה אפילו בדברי רשות, ובעניני מעות הצדקות וכיו"ב, וכמה שיעבודי כבוד הרב ששייך רק לרב העיר ולא לשום ת"ח אחר, כל אלה עבדות הוא מצד הציבור, א"כ הם שניהם עבדים זל"ז וכה"ג אפילו זולת טעם הקבלנות אינו יכול לחזור ...

ועוד, דענין רבנות אינה עבדות כלל ואינו נוטל כ"א שכר בטילתו והתיחדו לעניני או"ה, א"כ ודאי יוכל לשעבד עצמו על בואו אצלם, דזה אינו כ"א קבלנות בעלמא שיבא, וכיון שיבא והם יתנו לו כל צרכיו, והוא ראוי להוראה, עליו מוטל העול ממילא, ושפיר חל קנין שיבא ...

ויותר נלע"ד דמצינו בפ"ק דנדרים, האומר אשכים ואשנה פרק זה נדר גדול נדר לאלקי ישראל, והיינו אף על גב דמצד מצות ת"ת אין מיוחד דוקא פרק זה מ"מ כיון שיחד אותו, חל מדין נדר חיובו דוקא עליו, ועפ"ז נלע"ד כיון דכל שראוי להוראה חל עליו חיוב הוראה, וכל מקום שמספיקים צרכיו עד שא"צ להתעסק בעניני פרנסתו, ממילא מילי דמתא עלי' רמיא מטעם חיובא דמצוה, אלא שדבר זה אין בו התיחדות איזה קהילה, וכל קהלות ישראל שוות בזה, כמו שכל הפרקים דומין לענין שיווי חיוב ת"ת, אבל מ"מ כיון שאמר אפי' בדיבור בעלמא שיהי' בקהילה זו הרי יחד אותה הקהילה וחל עליו חוב הנהגת אותה הקהילה מדין נדר ...

נוסף לזה ראוי לחוש לדברי הסוברים דבמילי דמצוה ל"ש משום עבדי הם ... משא"כ ענין עבדות הרבנות שאין דבר בישראל בזמן הגלות מכובד מזה, איך נאמר שזה נכלל בכלל עבדי הם, הרי הוא כבוד גדול ולא זילזול, והרי גם מלך נקרא עבד לעם הזה וכביכול הקדוש ברוך הוא הכתיב על עצמו מי מושל בי צדיק וחז"ל אמרו אמר הקדוש ברוך הוא בתי נתתי לכם כביכול כאילו נמכרתי - עמה וא"ז ח"ו נגד כבוד של מעלה, להתעסק בצרכי קהל קודש עם ד' אלה, וק"ו לבשר ודם שזהו כבוד גדול לו שזכה לעבודה קדושה כזאת. ומי זה שיוכל לומר שבכה"ג יהי' יכול לחזור בו מטעם עבדי הם, לא יעלה על הדעת כלל וכלל".

1. **שו"ת תשובות והנהגות, ג' ש"ה:** "ובנידון דידן נשאלתי אם גר יכול להיות ר"מ בישיבה, ונראה שמותר, שעיקר האיסור הוא בשררה דוקא, אבל ר"מ בישיבה אינו שררה ולא מוריש לבניו אלא ממנים אותו כפי חכמתו ויראתו. ולא דמי למלך ושאר שררות שעיקרם כיבוד וגם מורישים אותם. ומיהו יש דעות שלא מחלקים כסברא דשררה הנ"ל אלא בכל גווני אסור, ומיהו נראה דהיינו לשמש כראש ישיבה אבל כמגיד שיעור ללמד לתלמידים אין לחשוש.

ולענין להיות "רב", שבזמננו שמלבד תפקידו להורות יש לו גם תפקידים שונים לנהל כעין שררה, ראוי להחמיר ולא ליקח גר לתפקידים אלו כשיש לפנינו יהודי אחר ראוי כמוהו. ולדעת האחרונים יש היום ירושה ברבנות שעיקרה שררה, ולכן לדעתי ראוי להעמיד אדם אחר שישא תואר "הרב" לכבוד, והגר שהוא הראוי לכך בפועל הוא ישמש בתפקידי הוראת ההלכה למעשה, אף שמכונה "מורה צדק" ואפילו סגן וכה"ג ודאי שרי, ומתקיים בו אהב את המלאכה דרבנות ושנא את הרבנות עצמה ושכרו רב".

1. **הגרש"ז אויערבך, "תפקידו של רב בתקופתנו" (מאגר המאמרים בפרוייקט השו"ת):** "והנה בדורות הקודמים ואפילו בדורות שלפנינו היה עיקר תפקיד הרב להכשיר רק את עצמו להיות עמל תמיד בתורה, כדי שיוכל להיות משיב כהלכה ... ולכן היה רק זה עיקר תפקידו של הרב. אמנם בזמננו אנו ובייחוד במדינות הרחוקות, אשר מסיבת אורך הגלות עזובה היא שמה התורה במידה מבהילה ... שם מוטל על הרב לקיים מה שאמרו חכמינו ז"ל – צורבא מרבנן דאיכא במתא כל מילי דמתא עליה רמיא ... וצריך הרב להתעניין ולקחת חלק בכל ענייני הציבור בכדי להכניס שם את הקודש ולהשגיח שכל דבר ודבר יסודר על פי רוח התורה".

***א3. עבדי ה'***

1. **באר מים חיים, פרשת בראשית:** "וכאשר עשה עבד ה' משה עבדו שברח מהרבנות כמה וכמה פעמים ולא חפץ בגדולה. אשר על כן ויקח ה' אלהים את האדם, לקחו בדברים ואמר לו לא מלכות אני נותן לך כי אם עבדות אני נותן לך לעבדה ולשמרה".
2. **של"ה מסכת פסחים, אות רע"ד:** "הרי שורש הקדושות - העבדות, עבד ה' ממש, לו לשמו, להיות מרכבה אליו ... רצונו לומר, ביותר שעובד את השם נעשה עבד לעולם הבא, דהיינו מרכבה, וזהו שכרו הנצחי שצרור תחת כסא הכבוד, ונושא הכסא לפנים ממחיצת מלאכי השרת. וזו התכלית שהושם בגן עדן במקום רוחני לעבדה ולשמרה, שם העבודה האמיתית, כי שררה הנתנה לנו, עבדות היא לנו להשם יתברך. ודוגמא לזה בעולם הזה ארץ ישראל המכוון נגד ארץ ישראל שלמעלה. השררה הנתנה לנו עבדות היא לנו, כי שם מקום העבודה מצוות התלויות בארץ, וביותר שהוא בקודש יותר בו העבודה, דהיינו בבית המקדש ...

ודרשו רבותינו ז"ל (מגילה יד א) 'הללו עבדי ה'' ולא עבדי פרעה. ויש בזה ענין עמוק. נודע, כי הקליפה קודם לפרי, כענין קדימת עשו ליעקב (בראשית כה, כה - כו), וקדימת יצר הרע להיצר טוב ... וביציאת הקליפה והכנעתה, אז נשאר הקדושה מזוכך זך בלי שמרים, ואדרבה מלאך רע יענה אמן. ומאחר שהמעלה הגדולה 'עבדי ה'' כדפירשתי, לא היינו באפשר לבוא למעלה זו, כי אם בהקדמת הקליפה וקליפת עבד שבקדושה היא עבד לפרעה ואחר כך לבסוף הודה פרעה על הברכות ... וזהו ביאור הא דתנן (פסחים קטז א) מתחיל בגנות ומסיים בשבח כי לפום ריהטא קשה, מה לנו בשעת חדוה להזכיר צרה שעברה. אלא היא החדוה היתרה הקדמת הקליפה וצאתה החוצה".

**ב. פרנסה מן השררה**

1. **הוריות, דף י':** "א"ל: עד שאתה תמה עלי, תמה על שני תלמידים שיש לך ביבשה, רבי אלעזר חסמא ורבי יוחנן בן גודגדא, שיודעין לשער כמה טפות יש בים, ואין להם פת לאכול ולא בגד ללבוש! נתן דעתו להושיבם בראש".
2. **רש"י שם:** "נתן - רבן גמליאל דעתו עליהם להושיבם בראש כדי שיהו מתפרנסים [מאותה] שררה שיתן להם".
3. **רש"י תענית, דף כ"א:** "מלך רבי יוחנן - מינוהו ראש ישיבה עליהן, מנהג הוא: מי שהוא ראש ישיבה היו מגדלין אותו משלהן, ומעשירין אותו, כדאמרינן לגבי כהן גדול בסיפרא וביומא (יח, א): והכהן הגדול מאחיו - גדלוהו משל אחיו".
4. **תוספות הרא"ש הוריות, שם:** "נתן דעתו להושיבם בראש. פרש"י ז"ל כדי שיהיו מתפרנסים בשררה שיתן להם, ולא נהירא דלשון להושיבם בראש בישיבה משמע, ובישיבה מאי פרנסה איכא?! אלא משום דאשבחינהו רבי יהושע כולי האי אמר ראוים הללו לישב בראש ולמנותם על הצבור".
5. **פירוש באר שבע שם:** "שמע מינה בהדיא שהצבור מחוייבים להעשיר לראש הישיבה. ומכאן יש סמך לראשי ישיבות שנוטלין הספקה מן הצבור".
6. **רמב"ם תלמוד תורה, ג' י'-י"א (ובהרחבה בפירוש המשנה לאבות, ד' ו'):** "כל המשים על לבו שיעסוק בתורה ולא יעשה מלאכה ויתפרנס מן הצדקה הרי זה חלל את השם ובזה את התורה וכבה מאור הדת וגרם רעה לעצמו ונטל חייו מן העולם הבא, לפי שאסור ליהנות מדברי תורה בעולם הזה, אמרו חכמים כל הנהנה מדברי תורה נטל חייו מן העולם, ועוד צוו ואמרו אל תעשם עטרה להתגדל בהן ולא קרדום לחפור בהן, ועוד צוו ואמרו אהוב את המלאכה ושנא את הרבנות וכל תורה שאין עמה מלאכה סופה בטילה וגוררת עון, וסוף אדם זה שיהא מלסטם את הבריות. מעלה גדולה היא למי שהוא מתפרנס ממעשה ידיו, ומדת חסידים הראשונים היא, ובזה זוכה לכל כבוד וטובה שבעולם הזה ולעולם הבא שנאמר יגיע כפיך כי תאכל אשריך וטוב לך אשריך בעולם הזה וטוב לך לעולם הבא שכולו טוב".
7. **כסף משנה, הלכות תשובה, י' ג':** "ואפילו נאמר שאין כן דעת רבינו אלא כנראה מדבריו בפירוש המשנה קי"ל כל מקום שהלכה רופפת בידך הלך אחר המנהג. וראינו כל חכמי ישראל קודם זמן רבינו ואחריו נוהגים ליטול שכרם מן הצבור וגם כי נודה שהלכה כדברי רבינו בפירוש המשנה אפשר שהסכימו כן כל חכמי הדורות משום עת לעשות לה' הפרו תורתך שאילו לא היתה פרנסת הלומדים והמלמדים מצויה לא היו יכולים לטרוח בתורה כראוי והיתה התורה משתכחת ח"ו ובהיותה מצויה יוכלו לעסוק ויגדיל תורה ויאדיר".
8. **שו"ת תשב"ץ א' קמ"ב:** "לפי שראיתי הרבה בני אדם מגמגמין על מה שנהגו בכל קהלות ישראל בכל הדורות לתת פרס לחכמיהם ונתלים בזה במ"ש בזה הענין הרמב"ם ז"ל ... ואני בטוח בכחן של ראשונים שנהגו לעצמן היתר בדבר זה שלא אכשל בדבר הלכה ושיתבררו ושיתלבנו הדברים בענין הספק הזה. ואומר כי חובה על כל ישראל לפרנס דרך כבוד לחכמיהם ולדייניהם שתורתם אומנות' כדי שלא יצטרכו להתבטל ממלאכת שמים בשביל מלאכתם וכדי שלא יזדלזלו בפני עמי הארץ מפני עניים ושינהגו בהם כבוד ושורש דבר זה יוצא לנו מן התור' ע"פ מדרש חכמים ... "והכהן הגדול מאחיו - גדלהו משל אחיו" ... וכתב מאיר עיני הגולה רש"י ז"ל בלשון הזה מי שהוא ראש ישיבה היו נותנים לו הרבה ... הרי שר"ג שהיה פרנסן של ישראל לפי שידע דחקן של ת"ח וכל אותו פלפול שלהם בכל אות' השיעורי' לא עמד להם לפרנס עצמם הושיבם בראש כדי שיגדלו' ישראל בעושר משלהם וכן פי' שם רש"י ז"ל והם לא רצו לקבל מפני חשש קבלת שררה עד שדרש להם ר"ג שאין להם לחוש ליוהרא מפני השררה כי אינ' אלא עבדות וכיון שאינה אלא עבדות ולא שררה יש להם לישב בראש כדי שיתפרנסו בכבוד כראוי להם. ולפי שדבר זה מוטל על פרנסי הדורות אמר ר' יהושע לר"ג אוי לו לדור שאתה פרנסו שאי אתה יודע צערן של ת"ח במה הן מתפרנסין ... ועוד נמצא במדרשות שהם מלאים מזה הענין כלומר שהצבור הם נוהגים לתת פסיקתם דרך כבוד למי שמכירין בו חכמה ... אף ת"ח נוטל חלק בראש כ"ש בדבר שיש בו חיי נפש וכבוד תורתו שיש לו לתבוע בפיו ואין בזה משום יוהרא כלל. והנה נתבאר צד אחד של חיוב בענין הזה והוא שהצבור חייבין לפרנס חכמי דורם לפי כבודם וכבוד תורתם וזה דבר תורה".
9. **שם, קמ"ז:** "שהוא הפריז על מדותיו והטעה כל הגאונים והרבנים ז"ל אשר היו לפניו ובזמנו ומתוך שבא לכלל כעס בא לכלל טעות עד שקראם משוגעים. אויל הנביא משוגע איש הרוח. ואם הוא ז"ל עזרו המזל להיות קרוב למלכות ונכבד בדורו מפני רפואתו וחכמתו ולא נצרך ליטול פרס מהקהלות מה יעשו הרבנים והחכמים אשר לא באו לידי מדה זו הימותו ברעב או יתבזו מכבודם או יפרקו עול התורה מעל צוארם אין זאת כונת התורה והמצות והתלמוד".

**ג. אשרי נשיא יחטא**

1. **הוריות, דף י':** "ת"ר: אשר נשיא יחטא, יכול גזרה? ת"ל: אם הכהן המשיח יחטא, מה להלן לכשיחטא, אף כאן לכשיחטא. אמר מר: יכול גזרה. גזרה, מהיכא תיתי? אמרי: אין, אשכחן ... ת"ר: אשר נשיא יחטא - אמר ריב"ז[[1]](#footnote-1): אשרי הדור שהנשיא שלו מביא קרבן על שגגתו, אם נשיא שלו מביא קרבן, צריך אתה לומר מהו הדיוט! ואם על שגגתו מביא קרבן, צריך אתה לומר מהו זדונו!".
2. **נצי"ב ויקרא, ד' כ"ב:** "אשר נשיא יחטא. ידוע הפירוש דנשיאתו גורמת שיהא עלול לחטא ... ומרומז דהנשיאות גורמת לחטוא בעבירות חמורות כ"כ אשר לא תעשינה בשגגה, שאין דרך לחטוא בהם אפילו בשגגה".
3. **באר שבע הוריות, שם:** "אשרי הדור שהנשיא שלו כו'. וא"ת למה תלה האושר בדור ולא בנשיא עצמו, שהרי דור לא כתיבא ולא רמיזא בקרא? וי"ל לפי שאין שייך לתלות האושר בנשיא עצמו לומר אשרי הנשיא שהוא מביא קרבן על שגגתו, משום דכתיב (משלי יט, ב) גם בלא דעת נפש לא טוב, ולכן אין האושר מצד עצמו אלא מצד מה שימשוך לדור המנהגים ממנו שילמדו, ק"ו ממנו להרגיש על החטא לשוב בתשובה. ועוד י"ל כיון דכתיב גבי כהן משיח לאשמת העם, ודרשו רז"ל (ויק"ר ה, ו) כשכהן גדול חוטא אשמת העם הוא זה שהן תלויין בו לכפר עליהם ולהתפלל בעדם ונעשה מקולקל, לכן נקט כאן אשרי הדור כו' שהוא להפך מלאשמת העם. כן נ"ל".
4. **פירוש גור אריה למהר"ל, ויקרא ד' כ"ב:** "ועוד יש לומר, דדוקא הכא קאמר 'אשרי הדור', לפי שהוא מתחרט על שגגתו - מוכח שהוא אינו מתבייש לומר 'חטאתי', ואינו אומר גדול אני וחשוב אני איך אומר 'חטאתי', וכיון שהוא עניו ושפל ברך - אשרי הדור שיש להם נשיא שאינו מתנשא ואינו מתגאה, ובשביל כך מלכותו תעמוד. שדרך המלכים להיות מתגאים ומתנשאים, ולפיכך הזהירה התורה אצלו (דברים יז, כ) "לבלתי רום לבבו מאחיו".
5. **נועם אלימלך, פרשת קורח:** "על דרך שפרשתי בפרשת ויחי אשר נשיא יחטא (ויקרא ד, כב) ופירשו בגמרא (הוריות י ב) אשרי הדור שהנשיא חוטא, ופירשתי בדרך הזה, דהנה הצדיק הוא מופרש ומובדל מכל עניני עולם הזה ואין לו שייכות עם העולם כלל ועל ידי זה קשה להעולם שיעלה הצדיק אותם, כי אין לו שייכות עמהם: אך אם יארע לצדיק איזה חטא חס וחלילה אז יורד ממדרגתו ומהרהר בתשובה על ידי זה יוכל לחזור גם העולם עמו בתשובתו. וזהו שאמרו אשרי הדור שהנשיא חוטא".
1. בתוספתא בבא קמא, ז' ה', נאמר שדרשה זו היא אחת מחמש דרשות שאותן דרש רבן יוחנן בן זכאי כמין חומר. [↑](#footnote-ref-1)